
PËR DISA NDRYSHIME NË LIGJIN NR.7926, DATË 20.4.1995 "PËR TRANSFORMIMIN E NDËRMARRJEVE SHTETËRORE NË SHOQËRI TREGTARE", NDRYSHUAR ME DEKRETIN NR.1195, DATË 14.8.1995, LIGJIN NR.8099, DATË 28.3.1996, DEKRETIN NR.1631, DATË 1.11.1996 DHE LIGJIN NR.8158, DATË 7.11.1996

Në mbështetje të nenit 16 të ligjit nr.7491, datë 29.4.1991 "Për dispozitat kryesore kushtetuese", me propozimin e Këshillit të Ministrave,

KUVENDI POPULLOR
I REPUBLIKËS SË SHQIPËRISË

V E N D O S I:

Neni 1

Në ligjin nr.7926, datë 20.4.1995, në të gjitha dispozitat ku janë përdorur fjalët "Ministria e Privatizimeve", bëhet ndryshimi dhe zëvendësimi me fjalët "Ministria e Ekonomisë Publike dhe Privatizimit".

Neni 2

Neni 4 i ligjit ndryshohet si vijon:
"Ministria e Ekonomisë Publike dhe Privatizimit është përfaqësuese e pronarit për pronën shtetërore.
Ministria e Ekonomisë Publike dhe Privatizimit, përveç të drejtave që rrjedhin nga të qenët përfaqësues i pronarit shtetëror, kryen transformimin e ndërmarrjeve shtetërore në shoqëri tregtare dhe privatizimin e tyre, drejton punën për hartimin e akteve të themelimit të shoqërive që krijohen nga transformimi i ndërmarrjeve, nënshkruan kapitalin themeltar dhe autorizon regjistrimin e tyre.
Ministritë, departamentet, drejtoritë a institucionet e tjera që varen drejtpërdrejt nga Këshilli i Ministrave, si dhe organet përkatëse të pushtetit lokal, përgjigjen për administrimin e pronës shtetërore që kanë në varësi.
Prona shtetërore në shoqëritë me kapital të përbashkët administrohet nga organi që ka bërë nënshkrimin e pjesës shtetërore të kapitalit, ose, kur kjo nuk është kryer, administrohet nga dikasteri a organi i pushtetit lokal, nga i cili ka pasur varësinë në momentin e nënshkrimit të kontratës. Transferimi i së drejtës së ortakut shtetëror në këto shoqëri (si kapitali i pjesës shtetërore etj.) bëhet në përputhje me legjislacionin në fuqi, sipas kritereve të përcaktuara nga Këshilli i Ministrave".

Neni 3

Neni 8 i ligjit ndryshohet si vijon:
"Organet drejtuese të shoqërive anonime janë:
- Këshilli mbikëqyrës
- Drejtoria
Këshilli mbikëqyrës përbëhet nga 3-9 anëtarë, të cilët nuk janë të punësuar në shoqëri.
Anëtarët e këshillit mbikëqyrës në shoqëritë tregtare që janë në juridiksionin e Ministrisë së Ekonomisë Publike dhe Privatizimit, emërohen nga ministri i kësaj ministrie.
Në të gjitha shoqëritë e tjera anëtarët e këshillit mbikëqyrës emërohen nga ministri i Ekonomisë Publike dhe Privatizimit, por 1/3 e anëtarëve të këshillit propozohen nga ministritë përkatëse, departamentet, drejtoritë a institucionet e tjera që varen drejtpërdrejt nga Këshilli i Ministrave, si dhe organet përkatëse të pushtetit lokal.
Drejtoria emërohet dhe shkarkohet nga këshilli mbikëqyrës, kur për të bien dakord jo më pak se 2/3 e tij.
Shpërblimi i veçantë për pjesëmarrje në këshillin mbikëqyrës dhe shpërblimet e jashtëzakonshme për shërbimet a detyrat që u besohen anëtarëve të këshillit, rregullohen me vendim të Këshillit të Ministrave.
Neni 109 i ligjit nr.7638, datë 19.11.1992 "Për shoqëritë tregtare" nuk zbatohet për aq kohë sa shteti do të jetë aksionar i vetëm".

Neni 4

Dekreti nr.1195, datë 14.8.1995 "Për një ndryshim në ligjin nr.7926, datë 20.4.1995 "Për transformimin e ndërmarrjeve shtetërore në shoqëri tregtare", shfuqizohet.

Neni 5

Ky ligj hyn në fuqi menjëherë pas botimit në Fletoren Zyrtare.

Shpallur me dekretin nr.1893, datë 5.9.1997 të Presidentit të Republikës së Shqipërisë, Rexhep Meidani 
                             


